Skoonseun gevonnis: 'Moord was sinneloos en lafhartig' | Maroela Media
Stefan Visser (29), wat in die hooggeregshof in Pretoria skuldig bevind is aan die moord op sy skoonma, past. Elsabe van Niekerk (55), is Vrydag gevonnis.
Die kamerasku Visser was geklee in 'n netjiese wit kraaghemp en noupassende denimbroek.
Regter Nicolene Janse van Nieuwenhuizen het in haar uitspraak gesê dat sy drie faktore, naamlik die erns van die misdaad, die oortreding en die belange van die gemeenskap, in ag geneem het.
Janse van Nieuwenhuizen het die feit dat Visser van 16-jarige ouderdom af by die oorledene en hul gesin gebly het, genoem asook dat sy in ag neem dat hy twee minderjarige kinders het wat nou die voorreg ontneem word om saam met hul pa groot te word.
Sy het ook in ag geneem dat Leandri Visser, Elsabe se dogter en Visser se eksvrou, tydens haar getuienis ter verswaring Donderdag gesê het Van Niekerk en Visser het steeds 'n goeie verhouding behou selfs ná Leandri en Stefan se huwelik in September 2015 verbrokkel het.
Regter Janse van Nieuwenhuizen het gesê Visser het twee weergawes van die dag se gebeure aan die hof voorgehou. Volgens die eerste weergawe was hy in die werkswinkel in Gezina, wat aan die oorledene en haar man, Dirk van Niekerk, behoort. Hy het glo een van die werktuigkundiges daar geken en saam met hom 'n paar biere gedrink. Hy was in die werkswinkel se badkamer toe hy gehoor het hoe Van Niekerk die huis binnekom. Hulle het 'n woordewisseling gehad en Visser voer aan hy kan nie onthou presies waaroor nie. Van Niekerk het daarna omgedraai en uitgeloop waarna hy agter haar aangeloop en haar toe gesteek het. Sy het om hulp geroep en die buurman het gesien wat gebeur. Visser het daarna 'n klapmus en handskoene aangetrek en voortgegaan met die aanval.
Die mes wat hy gebruik het, het ook 'n "knucle duster" gehad. "Ek het die mes op die bakkie gegooi en weggery met die motorfiets. Ek het geval met die motorfiets op pad na my meisie se huis in Kilnerpark. Ek het nie sleutels vir die huis by my gehad nie en het oor die muur gespring en 'n graaf gebruik om die venster te breek. Al my klere was vol bloed. Ek het 'n handdoek gebruik om die bloeding op my voet en arm [van die motorfietsval] stop te sit. Ek het skoon klere aangetrek en weer deur die venster gespring," het Visser in sy aanvanklike verklaring gesê.
Visser het hierna die bebloede klere in 'n klein braaier gegooi en dit verbrand voor hy weer oor die muur gespring en na die meisie se ouma se huis gery het waar hy in hegtenis geneem is.
Die tweede weergawe in sy pleitverduideliking dui aan dat hy in die badkamer was toe hy die oorledene hoor inkom het. Hulle het begin gesels oor die egskeiding. Hulle het glo op mekaar begin skree en die oorledene het hom met haar handsak en met die vuis op die bors geslaan. Hy het haar toe met die mes begin steek.
"Die wyse waarop die beskuldigde hierdie weerlose ouer vrou met absolute brutale geweld vermoor het, is grusaam," het Janse van Niewenhuizen gesê. Die hof het gru-besonderhede van die nadoodse verslag gehoor.
Van Niekerk het 12 steekwonde aan haar kop en skouer gehad. Dit was so ernstig dat haar neus heel geamputeer is. Haar bors het nege ernstige, diep steekwonde gehad, haar regterarm vier steekwonde en haar linkerarm 15. Van die snye was baie diep en weefsel-, spier, en vaskulêre skade is aangerig. "Haar liggaam is as't ware oopgeruk deur die 40 wonde. Die inhoud van die verslag bring nie die gewelddadigheid van die aanval na vore nie, die foto's wel," het Janse van Nieuwenhuizen gesê.
"Ek neem in ag dat jy 29 jaar oud en dus relatief jonk is, dat jy 'n eerste oortreder en 'n pa vir twee minderjarige kinders is. Die enigste rede vir die aanval wat jy meld, is woede sonder verdere verduideliking, dit is sinneloos en lafhartig," het Janse van Nieuwenhuizen gesê.
Sy het aangedui die wet bepaal 'n minimum vonnis van 15 jaar wat verminder of vermeerder kan word op grond van die verswarende en versagtende getuienis wat voor die hof gelewer is.
Maroela Media het vroeër berig Visser wou nie self getuig ter versagting van sy vonnis nie ten spyte van die feit dat adv. Philip van Staden, Visser se regsverteenwoordiger, aan hom verduidelik het dit sou tot sy voordeel wees.
"Die hof voel die moord op hierdie ouma, ma en eggenoot helder oordag, wat selfs ná die buurman foto's begin neem het net onverpoos voortgesit is, getuig van 'n gebrek aan meegevoel en respek vir jou medemens. Ek vonnis jou tot 25 jaar direkte tronkstraf."
'n Bewoë Dirk van Niekerk het aan Maroela Media gesê dat hy tevrede is met die vonnis en dat hy verlig is die saak is nou verby. Leandri Visser het gesê hul familie het gehoop vir 30 jaar tronkstraf soos die staat versoek het. "Ons is egter bly dis lank. Ek voel tevrede, ek weet net nie hoe ek môre gaan voel nie," het Visser gesê.
Dis rof!!….Ek was in di gevangenis gewees en ouens wat lewens lank gevonnis is kon al na 18 jaar aansoek doen vir parool…25 DIREKTE tronkstraf beteken hy sal eers na 25 jaar kan aansoek doen vir parool. Dan is hy al 54….
Sommige mense soek net 'n slaapplek en kos sonder om daarvoor te betaal en waar hierdie gesin al die jare in hierdie behoefte van hom voorsien het, vervul die korrektiewe dienste nou hierdie funksie vir hom. As hy vrygelaat sou word sal hy net eenvoudig 'n ander gasheer soek om op te teer en bewaar die een se siel wat met hom swaarde kruis. Ek hoop Mnr. van Niekerk en almal wat deur sy dade skade gely het hervat en herbou hul lewens anders gaan hy nie net een slagoffer hê nie….. Glo my daar is weer lig in die… Lees meer »
Dis is wat elke plaasmoord se moordenaar moet kry. Wonder wat verhef hul bo so 'n vonnis.
Hierdie man moes lewenslank gekry het sonder parool, want hy het haar aanhou steek met die mes nadat hy gesien het die buurman neem 'n video van hom.